MDP KV Tudományos és Kulturális Osztálya Készült 4 példányban

**Feljegyzés**

az 1955. őszi eseményekről és az azt követő hivatalos utasításról

1955. szeptemberében olyan események vették kezdetüket, melyek rendkívül kiélezett helyzetet teremtettek. Az Irodalmi Újság szeptember 17-i számát Kónya Lajos szövetkezetellenes szellemű verse miatt kellett elkobozni. Ezért az MDP Tudományos és Kulturális Osztályának határozata értelmében Hámos György felelős szerkesztőt lemondatta.

A Nemzeti Színház szeptemberi Madách Tragédiájának előadása is megerősítette, hogy a pártvezetés nem tudja kellően kontrollálni, mederben tartani az irodalmi közéletben zajló folyamatokat. (Alekszandr Csakovszkij október 12-i feljegyzése is utal erre).

Madách kifejezetten reakciós, ahogy erre Lukács György rávilágított: „Az antidemokratikus világlátás, érzésvilág alapozza meg Az ember tragédiáját (és végső oka pesszimista perspektívátlanságának).” A Falanszter szín a kommunista ideológia kigúnyolása, így haladásellenes, vallásos, és a legjobb rendezés sem tudna a mű népellenes jellegén változtatni.

A szocialista realizmus ábrázolása a politika legfőbb elvárása! Az ettől való eltérés ideológiai szembeszegülés, ami következményeket von maga után! Be kell hívni Majort, bírálni kell és közelebb hozni a párthoz! Magát a légkört kell megváltoztatni a Nemzeti Színházban!

Nemes Dezső elvtárs szavaival élve: „Ha nem vigyázunk, akkor a haladó hagyományok ápolása jegyében is olyasmivel traktálják a népet, ami rossz ápolása és esetleg egyenes beszennyezése a haladó hagyományoknak. Ehhez »mindössze« az kell, hogy a hazafiság jelszavával kritikátlanul »haladónak« nyilvánítsanak olyasmit, ami nem haladó, például: Madách Ember tragédiája című művét.”

Rákosi elvtárs kijelentette, hogy szükségtelennek tartja a darab favorizálását! Egyelőre nem kell betiltani, de csak nagyon ritkán szabad műsorra tűzni!

1955. március 3.

Nagy Magda

a minisztérium osztályvezetője

(Lássa Andics Erzsébet a Központi Vezetőség osztályvezetője!)